Proiect

PARLAMENTUL REPUBLICII MOLDOVA

LEGE

pentru completarea articolului 3 din Legea nr.190-XIII

din 19 iulie 1994 cu privire la petiţionare


Parlamentul adoptă prezenta lege.


Articol unic. – La articolul 3 alineatul (1) din Legea nr.190-XIII din        19 iulie 1994 cu privire la petiţionare (republicată în Monitorul Oficial al Republicii Moldova, 2003, nr.6-8, art.23), după cuvintele „de procedură civilă” se introduc cuvintele „ , de procedură de executare”. 


Preşedintele Parlamentului

NOTĂ INFORMATIVĂ 

la proiectul Legii pentru completarea articolului 3 din Legea nr. 190-XIII 

din  19 iulie 1994 cu privire la petiţionare 

În vederea aducerii în concordanţă cu Legea cu privire la sistemul de executare silită şi Codul de executare a unor norme din  Legea cu privire la petiţionare, Ministerul Justiţiei a elaborat proiectul Legii pentru completarea articolului 3 din Legea cu privire la petiţionare nr. 190-XIII din  19 iulie 1994. 

Conform prevederilor articolului 32 al Legii cu privire la sistemul de executare silită şi ale articolului 345 al Codului de executare, legislaţia urma a fi adusă în concordanţă cu actele menţionate. Însă, în urma punerii în aplicare a legilor date, s-a constatat că există careva omisiuni la acest capitol.
Astfel, dacă pînă la adoptarea Codului de executare, procedura de executare era reglementată de Codul de procedură civilă şi, respectiv, petiţiile legate de procedura de executare nu cădeau sub incidenţa Legii cu privire la petiţionare, odată cu punerea în aplicare a Codului de executare şi neefectuarea modificărilor respective în Legea menţionată supra, s-a pornit o avalanşă de petiţii, examinarea cărora în condiţiile Legii cu privire la petiţionare este, pînă la urmă, ineficientă şi contrară prevederilor legislative. 

Motivele pentru care afirmăm aceasta sînt următoarele: conform prevederilor legislative în vigoare, atît părţile procedurii de executare, cît şi terţii care nu sunt de acord cu acţiunile executorului judecătoresc, pot contesta toate actele acestuia în instanţa de judecată, iar articolul 13 al Legii cu privire la sistemul de executare silită, expres stabileşte că executorul judecătoresc are calitate procesuală şi toate acţiunile sau inacţiunile acestuia pot fi contestate numai în instanţele de judecată, în termenul stabilit de legislaţie. Aceste  norme legale situează direct aprecierea actelor executorului judecătoresc ca acte procesuale şi examinarea plîngerilor referitoare la acestea în competenţa exclusivă a instanţei judecătoreşti.

Menţionăm în acceşi ordine de idei, că articolul 2 alineatul (4) al Codului de procedură civilă al Republicii Moldova, stipulează că legea procedurală civilă stabileşte modalitatea de judecare a pricinilor ce rezultă şi din raporturile „ce apar în legătură cu executarea actelor instanţei judecătoreşti şi actelor altor autorităţi”. Astfel, raporturile ce ţin de executarea silită sînt parte componentă a procedurii civile.

 La fel, articolul 343 al Codului de executare stipulează că prevederile Cărţii întîi a Codului de executare se completează cu prevederile Codului de procedură civilă.

Prin prisma acestor prevederi legale, se impune completarea articolului 3 al Legii cu privire la petiţionare cu sintagma care ar delimita modul de examinare a petiţiilor referitoare la procedura de executare (de rînd cu cele reglementate de procedura civilă, legislaţia contravenţional-administrativă şi a muncii) de alte categorii de petiţii. 

În urma aprobării completărilor propuse, vor avea de cîştigat atît părţile procedurii de executare, care nu vor înainta petiţii, omiţînd astfel termenul legal de contestare a actelor executorului judecătoresc, cît şi sistemul de executare, căci degrevarea colaboratorilor aparatului central de sarcina examinării petiţiilor privind actele executorilor judecătoreşti, va permite ca eforturile acestora să fie orientate asupra acţiunilor prioritare de ajustare a cadrului normativ, control, monitorizare şi eficientizare a activităţii de executare. Totodată, organelor de executare vor putea fi adresate petiţii, care însă nu ţin de procedura propriu-zisă de executare.

Implementarea modificărilor legale iniţiate prin proiectul de faţă, nu implică careva costuri pentru bugetul de stat, ba chiar va duce la micşorarea cheltuielilor financiare şi efective (a forţei de muncă) pentru examinarea petiţiilor pe marginea unor probleme a căror soluţionare este prin lege pusă în sarcina altui organ.


Proiectul a fost coordonat cu organele interesate (ministerele), care au susţinut promovarea acestuia.


Proiectul a fost supus expertizei anticorupţie.

Nicolae EŞANU
